Da kudin sata aka kafa Gwamnatin Buhari - Sule Lamido - Daily Nigerian Hausa
Home Siyasa Da kudin sata aka kafa Gwamnatin Buhari – Sule Lamido
BARAYIN PDP NE SUKA KAFA GWAMNATIN APC – SULE LAMIDO.
“Abun da aka yi wa Atiku Abubakar na daukaka da karamci a PDP ai ba a yi masa irinsu a APC ba, don haka mene ne laifi don ya dawo gida?” In ji Suke Lamido.
Da yake Sule Lamido ya jima da bayyana aniyarsa ta neman tsayawa takara a inuwar jam’iyyar PDP, sai Haruna Shehu Tangaza ya tambaye shi shin ko dawowar Atikun ba ta dagula masa lissafi ba?
“Babban burinmu PDP ta tsayar da dan takara nagari wanda ‘yan Najeriya ke so, don haka babu wani abun damuwa, a takaice ma so nake duk ‘yan PDP da suka fice to su dawo, tun da dai Atiku ya dawo,” in ji shi.
Ya kara da cewa: “So nake duk su Wamakko su Kwankwaso su AbdulFatah su Saraki su Abdullahi Adamu, kuma na tabbata duk za su dawo. Ya kamata a gane cewa su wadannan mutanen duk sun samu sunansu da kwarjininsu a PDP ne.
“Komawarsu APC cin mutuncinsu ne, wulakantasu ne kuma cin mutuncin tarihinsu ne”.
Sule Lamido ya kuma mayar wa jam’iyyar APC martani a kan yadda take cewa duk ‘yan PDP masu cin hanci da rashawa ne, inda ya ce duk barayi da kazaman jam’iyyarsa ta PDP ne suka kafa gwamnatin jam’iyyar APC.
“Duk masu cewa ‘yan PDP barayi ne, to ai ga shi nan ai barayin ne suka je suka yi cikin wannan gwamnatin har aka samar da ‘yar barauniya. Don haka don da ya zagi uwarsa mene ne laifi?” a cewar Sule Lamido.
Dawowar Atiku Abubakar jam’iyyar PDP dai a baya-bayan nan, ta sa masu sharhi na ganin za a kai ruwa rana tsakaninsa da Sule Lamido don a bayyane take cewa Atikun ya koma jam’iyyar ne domin neman tikitin tsayawa takarar shugabancin kasar a shekara ta 2019.
Previous articleGwamna Ganduje ya bukaci Kwankwaso ya nemi afuwar Buhari ko ya fuskanci mataki mai tsauri
Next articleMai Tatsine a shirin maza Gumbar Dutse